На основу чланова 16, 24. и 41. Покрајинске скупштинске одлуке о покрајинској управи ("Службени лист АПВ", број 37/2014, 54/2014-други пропис, 37/2016, 29/2017, 24/2019, 66/2020 и 38/2021), а у вези с чланом 11. Покрајинске скупштинске одлуке о буџету Аутономне покрајине Војводине за 2023. годину годину („Службени лист АПВ”, број 54/2022 и 27/2023), Покрајински секретаријат за енергетику, грађевинарство и саобраћај, покрајински секретар за енергетику, грађевинарство и саобраћај, д о н е о ј е

**ПРАВИЛНИК О**

**ДОДЕЛИ БЕСПОВРАТНИХ ПОДСТИЦАЈНИХ СРЕДСТАВА ЗА СУФИНАНСИРАЊЕ РЕАЛИЗАЦИЈЕ ПРОЈЕКАТА ПРИМЕНЕ ОБНОВЉИВИХ ИЗВОРА ЕНЕРГИЈЕ У ОБЈЕКТИМА ЈАВНЕ НАМЕНЕ**

Број: 143-401-8158/2023-01 од 11. јула 2023. године

**Опште одредбе**

Члан 1.

Овим Правилником прописује се намена средстава, поступак додељивања средстава, критеријуми за доделу средстава и друга питања од значаја за реализацију програма Покрајинског секретаријата за енергетику, грађевинарство и саобраћај доделом бесповратних подстицајних средстава за суфинансирање реализације пројеката примене обновљивих извора енергије у објектима јавне намене.

Средства се додељују објектима јавне намене и то: јавним установама које је основала Република Србија, Аутономна покрајина Војводина, односно јединица локалне самоуправе са територије АП Војводине и објектима јавне намене са територије АП Војводине у власништву Цркава и верских заједница.

Средства су обезбеђена у Буџету Аутономне покрајине Војводине и воде се на посебном буџетском разделу у Покрајинском секретаријату за енергетику, грађевинарство и саобраћај (у даљем тексту: Секретаријат)

**Намене за које се могу користити бесповратна подстицајна средства**

Члан 2.

Бесповратна подстицајна средства која се додељују могу се користити за пројеката примене обновљивих извора енергије у објектима јавне намене из члана 1. овог Правилника, и то за:

**Намена А** – коришћења соларне енергије за потребе производње електричне енергије и уградње уређаја за грејање и хлађење у јавним установама које је основала Република Србија, Аутономна покрајина Војводина, односно јединица локалне самоуправе са територије АП Војводине, са циљем: набавке и монтаже нових соларних система за производњу електричне енергије (фотонапонски панели, инвертор, пратеће инсталације…),уградња енергетски ефикасних електричних уређаја за грејање и хлађење, пратећа електро и машинска опрема, као и израда техничке документације и ангажовање надзора.

**Намена Б** – коришћења соларне енергије за потребе производње електричне енергије и уградње уређаја за грејање и хлађење у објектима јавне намене са територије АП Војводине у власништву Цркава и верских заједница, са циљем: набавке и монтаже нових соларних система за производњу електричне енергије (фотонапонски панели, инвертор…) пратећа електро и машинска опрема, као и израда техничке документације и ангажовање надзора.

Средства која се додељују не могу се користити за:

1. куповину половне опреме и материјала;
2. порезe, укључујући и порез на додату вредност;
3. царинске, увозне и остале врсте административних такси.

**Циљеви пројеката**

Члан 3.

Средства за суфинансирање реализације пројеката примене обновљивих извора енергије у објектима јавне намене, из члана 1. овог Правилника, на територији Аутономне покрајине Војводине, са циљем:

* смањења емисије штетних гасова у околину;
* сигурнијег снабдевања енергијом;
* афирмације коришћења обновљивих извора енергије.

**Конкурс за доделу средстава**

Члан 4.

Бесповратна подстицајна средства се додељују на основу конкурса. Целокупни текст конкурса се објављује у ''Службеном листу Аутономне покрајине Војводине'' и на интернет страници Секретаријата http://www.psegs.vojvodina.gov.rs/, као и скраћено у једном од дневних гласила које се дистрибуира на целој територији Аутономне покрајине Војводине.

**Обавезни елементи текста конкурса су:**

1. укупна висина средстава која се додељују по конкурсу;
2. максималан износ средстава који се додељује за реализацију пројекта;
3. намена средстава;
4. циљеви пројеката;
5. услови за учешће на конкурсу и документација која се подноси уз пријаву;
6. рок за пријаву на конкурс;
7. начин подношења пријаве на конкурс;
8. поступак одлучивања по конкурсу;
9. закључивање уговора са корисницима којима су додељена средства у складу са одлуком;

и други подаци који су од значаја за реализацију конкурса.

**Право учешћа на конкурсу и документација која се подноси**

Члан 5.

Право учешћа на конкурсу имају јавне установе са територије Аутономне покрајине Војводине, које је основала Република Србија, Аутономна покрајина Војводина или јединица локалне самоуправе (општина/град) са територије Аутономне покрајине Војводинe и цркве и верске заједнице за објекте јавне намене са територије АП Војводине у власништву.

**Документација која се подноси на конкурс**[[1]](#footnote-1):

1. Попуњена, потписана и печатом оверена Пријава за учешће на Конкурсу (преузима се са сајта Секретаријата, www.psegs.vojvodina.gov.rs);
2. Потврда о регистрацији (извод из одговарајућег регистра);
3. Фотокопија решења о пореском индентификационом броју;
4. Фотокопија картона депонованих потписа;
5. Број рачуна отвореног код Управе за трезор;
6. Уверење Пореске управе да је измирио доспеле порезе и доприносе и уверења надлежне локалне самоуправе да је измирио обавезе по основу изворних локалних прихода, не старији од 45 дана од дана објављивања конкурса;
7. Идејни пројекат израђен од стране лиценциране фирме за овакву врсту пројеката. Идејни пројекат мора да садржи следеће податке:
	1. Локација објекта уцртана на катастарској парцели
	2. Детаљан технички опис свих елемената система.
	3. Прорачуни морају да садрже: прорачуни пада напона, кратког споја, селективност заштите и избор проводника. Потребно је извршити годишњи прорачун производње електричне енергије коришћењем релевантног софтвера.
	4. Анализу тренутне одобрене снаге прикључка, производње електричне енергије и досадашње и будуће потрошње са аспекта функционалности система.
	5. Техно-економску исплативост инвестиције: Потребно је извршити прорачун исплативости инвестиције изградње соларног система коришћењем релевантног софтвера.
	6. Пројектовати систем за заштиту од атмосферског и индукованог пренапона са одговарајућим прорачунима. Пројектовати систем уземљења са одговарајућим прорачунима.
	7. Потребно је пројектовати систем који ће у реалном времену пратити производњу електричне енергије и вршити архивирање података.
	8. Графичка документација: Копија плана (на којој су уцртани сви делови система), карта ширег подручја са уцртаном позицијом система, блок шема система, једнополне и управљачке шеме система, детаљи монтаже и повезивања елемената система.
	9. Прорачун којим се доказује да реализација објекта неће утицати на стабилност објекта.
	10. Предмер и предрачун свих радова и материјала неопходних за израду система обрађеног идејним пројектом.
	11. Прилог пројекта где је потребно да се достави извод из каталога за специфицирану опрему у пројекту на коме се виде сви подаци дефинисани у идејном пројекту и предмеру и предрачуну (техничке карактеристике опреме, произвођач опреме, гаранција на опрему).
8. Техно-економска анализа урађена од стране лиценциране фирме, ради оправданости улагања у пројекат (засебно од идејног пројекта) која мора да садржи годишњи прорачун производње електричне енергије на предметној локацији израчунат лиценцираним софтвером, оверена од стране инжењера са одговарајућом лиценцом
9. Предмер и предрачун свих радова и материјала неопходних за израду система обрађеног идејним пројектом не старији од 6 месеци од дана објављивања конкурса на порталу, оверен од стране инжењера са одговарајућом лиценцом.
10. Доказ о снази одобреног прикључка на дистрибутивну мрежу.
11. Копија рачуна за утрошену електричну енергију за јануар и јун 2023. године.
12. Мишљење надлежног Завода за заштиту споменика културе о могућностим реализације пројекта уколико је објекат под заштитом.
13. Изјава подносиоца захтева да нема неизмирених обавеза према Секретаријату, по основу раније потписаних уговора, чији је рок за реализацију истекао (образац Изјаве се налази на сајту Секретаријата);
14. Изјава да се против подносиоца захтева не води кривични поступак (образац Изјаве се налази на сајту Секретаријата);
15. Изјава о досадашњем коришћењу средстава Секретаријата (образац Изјаве се налази на сајту Секретаријата);
16. Изјава подносиоца захтева (образац Изјаве се налази на сајту Секретаријата);
17. да су, уз средства добијена по овом Конкурсу, обезбеђена/биће обезбеђена преостала финансијска средства за реализацију пројекта;
18. да ће се наменски и у складу са важећом законском регулативом (Закон о буџетском систему, Закон о јавним набавкама, Закон о планирању и изградњи и др.) утрошити додељена средства;
19. да ће се Секретаријату достављати извештаји у складу са уговорним обавезама;
20. Средство финансијског обезбеђења којим подносилац пријаве обезбеђује испуњење својих уговорних обавеза НЕ ПОДНОСИ СЕ УЗ ПРИЈАВУ (Подносилац пријаве коме је додељен уговор је дужан да, приликом закључења уговора, достави средство финансијског обезбеђења).

Секретаријат задржава право да од подносиоца пријаве, према потреби, затражи додатну документацију и информације.

Пријава и приложена документација се не враћају подносиоцима, изузев пројектне документације, на захтев установе, која није добила средства по овом конкурсу, а по одобрењу покрајинског секретара.

Члан 6.

Пријаве на Конкурс могу се поднети лично, предајом у писарници покрајинских органа управе у Новом Саду, Булевар Михајла Пупина бр. 16, или се упућују поштом, обавезно у писаној форми искључиво на конкурсним обрасцима који се могу преузети у Секретаријату или са сајта Секретаријата. Образац пријаве се подноси оверен и потписан од стране овлашћеног лица подносиоца пријаве у затвореној коверти са назнаком ''НЕ ОТВАРАТИ'' називом и адресом подносиоца пријаве и називом конкурса.

**Поступање са пријавама које се не сматрају уредним**

Члан 7.

Комисија неће узимати у разматрање пријаве које се не сматрају уредним и то:

* неблаговремене пријаве (пријаве које су поднете након истека рока предвиђеног у конкурсу)
* недопуштене пријаве (пријаве поднете од стране неовлашћених лица и субјеката који нису предвиђени конкурсом, односно оне које се не односе на конкурсом предвиђене намене)
* непотпуне и неразумљиве пријаве (пријаве уз које нису приложени сви потребни докази, пријаве које су непотписане, са непопуњеним рубрикама и неуписаним захтеваним бројчаним вредностима у табели са критеријумима, попуњене графитном оловком, пријаве послате факсом или електронском поштом (e-mail), пријаве које нису поднете на одговарајућем обрасцу, без одговарајућег броја рачуна отвореног код Управе за трезор, које садрже неразумљиве и нечитке податке, пријаве које имају недовољан обим техничке документације)

**Неће се такође узимати у разматрање пријаве** оних субјеката који су користили средства Секретаријата, а у случају истека уговореног рока нису поднели Секретаријату финансијске и друге обавезне извештаје о утрошку додељених средстава.

**Одлучивање о додели средстава**

Члан 8.

Покрајински секретар решењем образује посебну конкурсну комисију за преглед пријава са приложеном документацијом и израду предлога за доделу средстава (у даљем тексту: Комисија). Чланови Комисије се именују из реда запослених у Секретаријату, а могу бити ангажовани и стручњаци из области за коју је расписан Конкурс који нису запослени у Секретаријату.

Покрајински секретар разматра предлоге Комисије за доделу средстава и доноси одлуку о додели средстава корисницима. Ова одлука је коначна и против ње се не може уложити жалба.

Одлука о додели средстава корисницима (резултати конкурса) објављује се на званичној интернет адреси Секретаријата.

**Критеријуми за доделу средстава**

Члан 9.

Приликом доношења одлуке о додели средстава крајњим корисницима, врши се бодовање пристиглих пријава, уз примену следећих **критеријума:**

**Заједнички критеријуми за намене А и Б:**

|  |
| --- |
| 1. **Финансијска способност субјекта – учешће сопствених средстава (у односу на вредност пројекта са ПДВом)**
 |
| Учешће ≥ 50% | **10 бодова** |
| 35% ≤ Учешће < 50% | **8 бодова** |
| 20% ≤ Учешће < 35% | **6 бодова** |
| Учешће < 20% | **Пријавa се неће разматрати** |
| 1. **Технички квалитет фотонапонских панела**
 |
| **Гарантни период на учинак у висини 80% од називне снаге панела:** |
| Гарантни период ≥ 25 година | **10 бодова** |
| 15 ≤ Гарантни период < 25 година | **4 бода** |
| Гарантни период < 15 година | **Пријавa се неће разматрати** |
| 1. **Технички квалитет инвертора**
 |
| Гарантни период ≥ 5 година | **10 бодова** |
| Гарантни период < 5 година | **Пријавa се неће разматрати** |
| 1. **Досадашње коришћење средстава из буџета Покрајинског секретаријата за енергетику, грађевинарство и саобраћај**
 |
| Нису коришћена средства  | **10 бодова** |
| Коришћена средства ≤ 8.000.000,00 дин. | **7 бодова** |
| Коришћена средства > 8.000.000,00 дин. | **4 бода** |
| 1. **Степен развијености јединице локалне самоуправе у којој се налази РПГ**
 |
| **IV група:** степен развијености ЈЛС испод 60% републичког просека и **III група**: степен развијености ЈЛС у распону од 60% до 80% републичког просека | **10 бодова** |
| **II група:** степен развијености ЈЛС у распону од 80% до 100% републичког просека | **8 бодова** |
| **I група:** степен развијености ЈЛС је изнад републичког просека  | **6 бодова** |
| 1. **Период отплате инвестиције**
 |
| Период отплате < 5 година | **10 бодова** |
| 5 ≤ Период отплате < 7 година | **7 бодова** |
| 7 ≤ Период отплате ≤ 10 година | **4 бода** |
| Период отплате > 10 година | **0 бодова** |
| 1. **Специфична вредност инвестиције изражена у дин/kWp (без ПДВ-а) – за фотонапонске панеле и пратећу опрему**
 |
| Специфична вредност ≤ 300.000,00 дин/kWp | **10 бодoва** |
| 300.000,00 <Специфична вредност ≤ 400.000,00 дин/kWp | **5 бодова** |
| Специфична вредност > 400.000,00 дин/kWp | **Пријаве се неће разматрати** |
| 1. **Надзор и архивирање података о производњи електричне енергије**
 |
| Систем има могућност даљинског надзора и архивирање података о производњи | **5 бодова** |
| Систем нема могућност даљинског надзора и архивирање података о производњи | **0 бодова** |
| 1. **Коришћење обновљивих извора енергије**
 |
| Објекат користи топлотну пумпу (ваздух/вода, вода/вода, земља/вода) | **20 бодова** |
| Објекат не користи топлотну пумпу (ваздух/вода, вода/вода, земља/вода) | **0 бодова** |
| 1. **Функционалност**
 |
| Функционалност система | **До 15 бодова** |
| 1. **Значај**
 |
| Значај инвестиције | **До 10 бодова** |

Додатни критеријуми за намену А)

|  |
| --- |
| 1. **Висина тражених средстава за фотонапонске панеле и пратећу опрему**
 |
| Тражена средства < 1.500.000,00 дин | **10 бодова** |
| 1.500.000,00 дин ≤ Тражена средства < 2.000.000,00 дин | **6 бодова** |
| 2.000.000,00 дин ≤ Тражена средства < 2.500.000,00 дин | **4 бодова** |
| Тражена средства > 2.500.000,00 дин | **Пријаве се неће разматрати** |
| 1. **Укупна инсталисана снага фотонапонских панела**
 |
| Инсталисана снага ≤ 10,8KWp | **10 бодова** |
| Инсталисана снага > 10,8KWp | **Пријаве се неће разматрати** |

Додатни критеријуми за намену А) у случају уградње електричних уређаја за грејање и хлађење

**Додатни бодови -** Уградња уређаја за грејање и хлађење (топлотне пумпе, инвертер клима)

|  |
| --- |
| 1. **коефицијент учинка COP уређеја за грејање**
 |
| COP ≥ 3 | **10 бодова** |
| COP < 3 | **Пријаве се неће разматрати** |
| 1. **коефицијент енергетске ефикасности EER уређаја за хлађење**
 |
| ЕЕR ≥ 3 | **10 бодова** |
| EER < 3 | **Пријаве се неће разматрати** |
| 1. **Висина тражених средстава за уређаје за грејање и хлађење и патеће опреме**
 |
| Тражена средства < 1.500.000,00 дин | **10 бодова** |
| 1.500.000,00 дин ≤ Тражена средства < 2.000.000,00 дин | **6 бодова** |
| 2.000.000,00 дин ≤ Тражена средства < 2.500.000,00 дин | **4 бодова** |
| Тражена средства > 2.500.000,00 дин | **Пријаве се неће разматрати** |
| 1. **Специфична вредност инвестиције изражена у дин/KW за уређаје за грејање и хлађење и патеће опреме**
 |
| Специфична вредност ≤ 50.000,00 дин/ kW | **10 бодова** |
|  50.000,00 < Специфична вредност ≤ 80.000,00 дин/kW | **5 бодова** |
|  80.000,00 < Специфична вредност ≤ 120.000,00 дин/kW | **3 бода** |
| Специфична вредност > 120.000,00 дин/kW | **Пријаве се неће разматрати** |
| 1. **Технички квалитет уређаја за грејање и хлађење**
 |
| Гарантни период ≥ 5 година | **10 бодова** |
| Гарантни период < 5 година | **Пријавa се неће разматрати** |

Додатни критеријуми за намену Б)

|  |
| --- |
| 1. **Висина тражених средстава за фотонапонске панеле и пратећу опрему**
 |
| Тражена средства < 1.500.000,00 дин | **10 бодова** |
| 1.500.000,00 дин ≤ Тражена средства < 3.000.000,00 дин | **6 бодова** |
| 3.000.000,00 дин ≤ Тражена средства < 5.000.000,00 дин | **4 бодова** |
| Тражена средства > 5.000.000,00 дин | **Пријаве се неће разматрати** |

**Уговор о додели средстава**

Члан 10.

Одлуком о додели средстава утврдиће се појединачни износи средстава по кориснику.

Након доношења одлуке о додели средстава покрајински секретар закључује са корисником средстава уговор о додели средстава.

**Обавезни елементи уговора су:**

* подаци о кориснику
* износ додељених средстава
* намена за коју се додељују средства
* период на који се закључује уговор
* обавезе корисника средстава
* извештаји који се подносе Секретаријату
* остали елементи од значаја за реализацију уговорених активности

**Праћење извршавања уговора**

Члан 11.

Корисник средстава је обавезан да Секретаријату поднесе извештаје (наративни-описни и финансијски) о реализацији пројекта и наменском и законитом утрошку средстава (у даљем тексту: Извештај), најкасније у року од 15 дана од уговореног рока утврђеног за реализацију пројекта, са припадајућом документацијом.

Финансијски извештај мора да садржи доказе о утрошеним средствима, са комплетном документацијом којом се оправдава наменско и законито коришћење добијених средстава, као и преосталих средстава потребних за реализацију пројекта (документацију о спроведеном поступку јавних набавки, изводе из Управе за трезор, фактуре, уговоре, и другу финансијску документацију, гарантне листове за сву опрему) овереном од стране овлашћених лица.

У наративнома извештају треба да се наведу поступак и редослед спровођења пројекта са појединачним наводима свих послатих докумената. Детаљан изглед Извештаја биће постављен на сајту Секретаријата.

Давалац средстава задржава право да од Корисника средстава, према потреби, затражи додатну документацију и информације.

 Административну контролу Извештаја спроводи Секретаријат, контролом извршења уговорних обавеза и Извештаја са приложеним документима.

Покрајински секретар може решењем образовати посебну комисију из редова запослених у Секретаријату за вршење мониторинга и непосредне контроле реализације Пројеката.

Члан 12.

Средства из буџета Аутономне покрајине Војводине која су предмет уговора, подлежу контроли примене закона у области материјално-финансијског пословања и наменског и законитог коришћења средстава, коју обавља буџетска инспекција.

Корисници средстава дужни су да служби буџетске инспекције омогуће несметану контролу наменског и законитог коришћења средстава по предмету уговора.

Члан 13.

Корисници средстава по јавном конкурсу дужни су да код свих јавних публикација и објављивања о активностима, мерама и програмима које се финансирају и суфинансирају по јавном конкурсу наведу да је у финансирању и суфинансирању истих учествовала Аутономна покрајина Војводина, Покрајински секретаријат за енергетику, грађевинарство и саобраћај.

**Завршне одредбе**

Члан 14.

Правилник ступа на снагу даном објављивања у Службеном листу Аутономне покрајине Војводине.

**ПОКРАЈИНСКИ СЕКРЕТАР**

**Огњен Бјелић**

1. Препоручује се да документација буде достављена у регистратору, на начин да чини целину са страницама означеним њиховим редним бројем и увезана на начин да се онемогући накнадно вађење и уметање листова [↑](#footnote-ref-1)